สถาบันติดดอยหมดแรงทำปิด
ผวาจีนฉุดเอเชียนักลงทุนสถาบันติดหุ้นหมดสิทธิลุ้นทำราคาปิดงวดบัญชี ดัชนีดิ่งแรง 36 จุด
29 ต.ค. 2565

ผวาจีนฉุดเอเชียนักลงทุนสถาบันติดหุ้นหมดสิทธิลุ้นทำราคาปิดงวดบัญชี ดัชนีดิ่งแรง 36 จุด 
ตลาดหุ้นไทยปรับตัวลงตามตลาดต่างประเทศ โดยดัชนีหุ้นปิดที่ 1,364.09 จุด รูดลง 36.41 จุด หรือ 2.6% ท่ามกลางมูลค่าการซื้อขายเบาบาง 44,017.36 ล้านบาท และต่างชาติขายอีก 2,329.51 ล้านบาท 
มาร์เก็ตติ้ง เปิดเผยว่า ปัจจัยเศรษฐกิจจีนที่อ่อนแรงลง โดยธนาคารกลางยังคงจำกัดการขยายสินเชื่อ และไม่มีการออกมาตรการมากระตุ้น ทำให้ตลาดหุ้นจีนทรุดหนักกว่า 5% และลากให้หุ้นทั่วเอเชียปรับตัวลงกันถ้วนหน้า
นายประกิต สิริวัฒนเกตุ ผู้จัดการฝ่ายกลยุทธ์ลงทุน บล.เอเซีย พลัส กล่าวว่า ดัชนีหุ้นยังคงปรับฐานลงต่อเนื่อง และคาดว่าแรงขายของนักลงทุนต่างชาติน่าจะเบาบางลง เพราะหากดูตัวเลขนับตั้งแต่เดือน ก.พ. ถึงปลายงวดไตรมาส 2 ต่างชาติขายสุทธิแล้ว 8.2 หมื่นล้านบาท ใกล้จะครอบคลุมการเข้ามาซื้อ ตั้งแต่วันที่ 28 พ.ย. 2554–4 ก.พ. 2556 ที่ซื้อกว่า 1.06 แสนล้านบาท
อย่างไรก็ตาม ในยามปกติตลาดน่าจะคาดหวังกับการเข้ามาไล่ซื้อหุ้นเพื่อทำราคาปิดงวดบัญชีในงวดครึ่งปีแรก (วินโดว์เดรสซิ่ง) ที่หากดูสถิติย้อนหลัง 5 ปี ตลาดจะปรับตัวขึ้นก่อนล่วงหน้า 1 สัปดาห์ ซึ่งจะให้ผลตอบแทนประมาณ 1.6% แต่ในรอบนี้โอกาสที่จะเกิดน่าจะน้อยมาก เพราะนับตั้งแต่ต้นปีสถาบันในประเทศถือหุ้นจำนวนมาก โดยเข้าซื้อสุทธิสะสมไว้สูงถึง 6.5 หมื่นล้านบาท เมื่อรวมกับกองทุนรวมหุ้นระยะยาว ปี 2552 กว่า 5.2 หมื่นล้านบาท